CELEX: 32021D2241
Language: et
Date: 2021-12-13 00:00:00
Title: Nõukogu otsus (EL) 2021/2241, 13. detsember 2021, millega kehtestatakse Euroopa teadusruumi ja innovatsiooni komitee (ERAC) koosseis ja volitused

16.12.2021   
               
               
                  ET
               
               
                  Euroopa Liidu Teataja
               
               
                  L 450/143
               
            
         NÕUKOGU OTSUS (EL) 2021/2241,
         13. detsember 2021,
         millega kehtestatakse Euroopa teadusruumi ja innovatsiooni komitee (ERAC) koosseis ja volitused
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 179 lõiget 1 ja artikli 240 lõiget 3,
         ning arvestades järgmist:
         
                     (1)
                  
                  
                     Nõukogu 14. jaanuari 1974. aasta resolutsiooniga (1) moodustati teadus- ja tehnikauuringute komitee (Crest). Kõnealune resolutsioon asendas nõukogu 28. septembri 1995. aasta resolutsiooni, (2) mida seejärel muudeti ja täiendati kõigepealt nõukogu 28. mai 2010. aasta resolutsiooniga, (3) millega Crest muudeti Euroopa teadusruumi komiteeks, seejärel nõukogu 30. mai 2013. aasta resolutsiooniga, (4) millega see nimi muudeti Euroopa teadusruumi ja innovatsiooni komiteeks (European Research Area and Innovation Committee, edaspidi ERAC), ning seejärel nõukogu 1. detsembri 2015. aasta järeldustega Euroopa teadusruumi nõuandva struktuuri läbivaatamise kohta.
                  
               
                     (2)
                  
                  
                     1. detsembril 2020 võttis nõukogu vastu järeldused uue Euroopa teadusruumi kohta, kus seda määratletakse kui teadlastele suunatud väärtus-, tipptaseme- ja mõjupõhist ala, mille raames toetatakse teadlasi, teadmisi ja tehnoloogiat ning võimaldatakse nende vaba liikumist.
                  
               
                     (3)
                  
                  
                     26. novembril 2021 võttis nõukogu vastu järeldused uue Euroopa teadusruumi tulevase juhtimise kohta, milles ta rõhutas, et uus Euroopa teadusruum ja selle prioriteedid nõuavad praeguse Euroopa teadusruumi juhtimise põhjalikku ümberkujundamist ning kinnitas, et ERAC on kõrgetasemeline strateegilise poliitika ühine nõuandekomitee, mis annab nõukogule, komisjonile ja liikmesriikidele varajast nõu teadusuuringute ja innovatsiooniga seotud strateegilistes küsimustes.
                  
               
                     (4)
                  
                  
                     Ühtlasi nõustus nõukogu muutma ERACi volitusi, et need kajastaksid uue Euroopa teadusruumi juhtimist, sealhulgas liikmelisuse piiramist liikmesriikide ja komisjoni esindajatega, kes vastutavad teadusuuringute ja innovatsiooni poliitika eest kõrgel juhtivtasandil. Nõukogu tunnistas ka lisaväärtust, mida annab see, et nimetatud komitee kaaseesistujateks on niisugused liikmesriikide ja komisjoni esindajad.
                  
               
                     (5)
                  
                  
                     Seepärast tuleks ERACi volitusi muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Käesolevaga võetakse vastu Euroopa teadusruumi ja innovatsiooni komitee muudetud volitused.
            
            
               2.   Muudetud volituste tekst on esitatud käesoleva otsuse lisas.
            
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 13. detsember 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  Nõukogu 14. jaanuari 1974. aasta resolutsioon liikmesriikide poliitika koordineerimise kohta ning teaduse ja tehnoloogia valdkonnas ühenduse huvides olevate projektide määratlemise kohta (EÜT C 7, 29.1.1974, lk 2).
         
            (2)  Nõukogu 28. septembri 1995. aasta resolutsioon Cresti kohta (EÜT C 264, 11.10.1995, lk 4).
         
            (3)  Nõukogu 28. mai 2010. aasta resolutsioon Euroopa teadusruumi juhtimises toimunud arengute kohta – vt dokumenti ST 10255/10 veebilehel http://register.consilium.europa.eu.
         
            (4)  Nõukogu 30. mai 2013. aasta resolutsioon Euroopa teadusruumiga seotud nõustamistegevuse kohta – vt dokumenti ST 10331/13 veebilehel http://register.consilium.europa.eu.
      
      
         
            LISA
            Euroopa teadusruumi ja innovatsiooni komitee (ERAC) volitused
            KOMITEE ÜLESANDED
            
               Artikkel 1
               
                  1.   Euroopa teadusruumi ja innovatsiooni komitee (edaspidi „komitee“) on kõrgetasemeline strateegilise poliitika ühine nõuandekomitee, mis annab nõukogule, komisjonile ja liikmesriikidele varajast nõu teadusuuringute ja innovatsiooniga seotud strateegilistes küsimustes.
               
               
                  2.   Komitee ülesanded on järgmised:
                  
                              a)
                           
                           
                              anda nõu selle kohta, milliste strateegiliste poliitikasuuniste ja tulevikusuundumuste järgi tuleks liidu ja riiklikke, sealhulgas piirkondlikke teadusuuringute ja innovatsiooni poliitikameetmeid täiustada, ning anda muu hulgas nõu praeguse ja järgmise liidu teadusuuringute ja innovatsiooni raamprogrammi ning teadusuuringute ja innovatsiooniga seotud liidu muude asjaomaste algatuste kohta;
                           
                        
                              b)
                           
                           
                              algatada Euroopa teadusruumi poliitilise tegevuskava ajakohastamisi, andes varajast strateegilist nõu, võttes arvesse muu hulgas ka käimasolevate Euroopa teadusruumi meetmete puhul tehtud edusamme;
                           
                        
                              c)
                           
                           
                              arutleda Euroopa teadusruumi poliitilise tegevuskava kriteeriumidele kogu tegevuskava rakendamise ajal vastavate uute poliitikanõudmiste üle ja anda nende kohta nõu;
                           
                        
                              d)
                           
                           
                              suhelda sarnase tasandi juhtimis- ja koordineerimisstruktuuridega muudes asjaomastes poliitikavaldkondades, nagu kõrgharidus ja tööstus.
                           
                        
            
            
               Artikkel 2
               Komitee annab nõu ning esitab arvamusi ja aruandeid nõukogu või komisjoni taotlusel või omal algatusel.
            
            KOOSSEIS
            
               Artikkel 3
               
                  1.   Komitee liikmed (edaspidi „liikmed“) on liikmesriigid ja komisjon.
               
               
                  2.   Iga liige nimetab komiteesse kuni kaks teadusuuringute ja innovatsiooni poliitika eest kõrgel juhtivtasandil vastutavat esindajat.
               
               
                  3.   Liige, kes ei saa komitee koosolekul osaleda, võib nimetada sellele koosolekule asendaja või delegeerida oma ülesanded teisele liikmele. Sellest tuleb enne koosolekut kirjalikult teatada komitee kaaseesistujatele ja sekretariaadile.
               
            
            EESISTUJA JA SEKRETARIAAT
            
               Artikkel 4
               
                  1.   Komitee kaaseesistujateks on liikmesriigi ja komisjoni esindaja.
               
               
                  2.   Komitee valib oma liikmete häälteenamusega liikmesriikide esindajate hulgast kaaseesistuja. Kaaseesistuja ametiaeg on kolm aastat ning seda võib ühe korra pikendada.
               
               
                  3.   Liikmesriigil, mille esindaja on määratud komitee kaaseesistujaks, ja komisjonil on kaaseesistuja ametiaja jooksul komitees üks lisaesindaja.
               
               
                  4.   Kaaseesistujatel ei ole hääleõigust.
               
            
            
               Artikkel 5
               Kui üks kaaseesistujatest ei saa oma kohuseid kaasistujana täita, nimetab ta kokkuleppel teise kaaseesistujaga omale asendaja.
            
            
               Artikkel 6
               Nõukogu peasekretariaat tagab komiteele sekretariaaditeenused.
            
            MENETLUSKORD
            
               Artikkel 7
               Kui vastuvõtmiseks on vaja hääletust, võetakse arvamused ja aruanded vastu liikmete lihthäälteenamusega. Igal liikmel on üks hääl. Komitee kannab ette arutelu käigus esitatud vähemuse seisukohad ja eriarvamused.
            
            
               Artikkel 8
               Komitee koosolekutel võivad sõna võtta vaid liikmed. Erakorralistel asjaoludel võivad kaaseesistujad siiski teisiti kokku leppida.
            
            
               Artikkel 9
               Komitee asjakohastele koosolekutele võib kutsuda liidu teadusuuringute ja innovatsiooni raamprogrammiga assotsieerunud riikide, asjaomaste kolmandate riikide, välisekspertide ja sidusrühmade esindajaid, kui see on vajalik teatavate päevakorrapunktide käsitlemiseks ja on kooskõlas nõukogu kodukorraga.
            
            
               Artikkel 10
               Nõuetekohaselt põhjendatud juhul võib komitee usaldada ajutistele töökondadele eriülesandeid.
            
            
               Artikkel 11
               
                  1.   Komitee tuleb kokku kaks korda aastas. Kui olukord seda nõuab, kutsuvad kaaseesistujad kokku ka komitee erakorralise koosoleku.
               
               
                  2.   Komitee koosolekud toimuvad tavapäraselt Brüsselis, kuid neid võib korraldada ka Euroopa Liidu Nõukogu roteeruvat eesistumist teostavas liikmesriigis kooskõlas nõukogu kodukorraga.
               
            
            
               Artikkel 12
               
                  1.   Komiteel on juhtorgan. Juhtorgan koosneb komitee kaaseesistujatest ja ühest esindajast igast liikmesriigist, kes kuulub Euroopa Liidu Nõukogu ametisolevasse ja järgmisse eesistujariikide kolmikusse.
               
               
                  2.   Juhtorgan, keda vajaduse korral toetavad komitee ajutised töökonnad, valib ja valmistab ette komitee strateegiliste arutelude teemad.
               
            
            
               Artikkel 13
               Komisjon teavitab komiteed korrapäraselt Euroopa teadusruumi foorumi tööst.
            
            
               Artikkel 14
               Komitee võtab vastu oma töökorra kooskõlas nõukogu kodukorraga.